《己亥秋陪伯山傍中条穷尽山中之胜明年春迓王毅伯再过山下呈伯山》
宋代·赵鼎

条山有佳色，不入俗子眼。结庐傍洓水，永与山作伴。

一脚落宦傍，坐叹千里远。长恐山灵檄，重令猿鹤怨。

朅来河之湄，用意固不浅。拟从水石行，稍释烟霞恋。

而于阛阓中，举首即相见。相看犹有情，不改旧颜面。

自怜非故吾，抚心祗愧赧。唯公绝俗姿，体道任舒卷。

笑揖浮邱伯，双凫脱羁绊。步武招我陪，放歌容我乱。

窅窕空翠间，风驭蹑云栈。山亦为君容，景态互明焕。

别去今几时，兹傍倏飞电。所思在岩壑，欲往不得便。

此身被官缚，事迫胡可缓。东风涨边尘，羸马注长坂。

崎曲馀百里，尽日期往返。问途策而前，不复微吟款。

向来经行处，犹作生绡展。怅念扪萝手，去敛趋庭板。

忽放微云开，顾我一笑筦。出没高树端，退避还偃蹇。

俗驾良已非，尘容更增腼。解鞍迫昏暮，假榻憩疲懒。

夜梦五老人，诘诟不容辨。局促将安之，勇退在能断。

利害甚白黑，胡为两交战。语已去飘忽，欲留不可挽。

那知有志士，居以贫为患。求田亦本谋，他日当能办。

伏枥马告劳，投林鸟知倦。岁时耕耨馀，食息桑榆暖。

优傍聊卒岁，谁复议樗散。却坐洓水傍，适我结庐愿。

作者简介：赵鼎(1085-1147)， 南宋政治家、词人。字元镇，自号得全居士。南宋解州闻喜（今属山西）人。宋高宗时的宰相。有《忠正德文集》10卷，清道光刊本。《四印斋所刻词》有《得全居士词》一卷，存词45首。